ไทยรีประกันชีวิตตั้งเป้า ปีนี้ขอลุยปั๊มเบี้ยโต18%
ไทยรีประกันชีวิต ตั้งเป้าปี 2558 เบี้ยรับรวมโต 18% นักวิเคราะห์ฟันธงกำไรโตต่อเนื่อง
28 ม.ค. 2558

ไทยรีประกันชีวิต ตั้งเป้าปี 2558 เบี้ยรับรวมโต 18% นักวิเคราะห์ฟันธงกำไรโตต่อเนื่อง
นายสุทธิ รจิตรังสรรค์ ผู้อำนวยการใหญ่ บริษัท ไทยรีประกันชีวิต (THREL) เปิดเผยว่า ปี 2558 บริษัทตั้งเป้าเบี้ยประกันรับรวมเติบโต 17-18% จากปี 2557 โดยจะเติบโตไปกับอุตสาหกรรมประกันชีวิต ด้วยการออกไปพบกับบริษัทประกันชีวิตที่เป็นลูกค้าว่าสนใจสินค้าใหม่ๆ แบบใด เพื่อจะได้พัฒนาร่วมกันให้ตรงกับความต้องการของตลาดที่มีความหลากหลายมากขึ้น
ปัจจุบัน บริษัทมีสินค้าที่พัฒนาร่วมกับบริษัทประกันชีวิตที่เป็นลูกค้า คือ ประกันสุขภาพ ที่เน้นขายลูกค้ากลุ่ม และพัฒนาช่องทางขายตรงผ่านโทรทัศน์ที่ยังมีโอกาสเติบโตได้อีก แม้ว่าช่องทางแบงก์และตัวแทนจะเป็นช่องทางหลัก แต่ยังมีลูกค้าบางกลุ่มที่สนใจซื้อผ่านช่องทางใหม่ๆ
“เป็นธุรกิจที่ต้องออกแรงเยอะและใช้เวลา บริษัทมีส่วนแบ่งจากเบี้ยประกันชีวิตต่อเพียง 18-19% จากทั้งระบบที่มีเบี้ยประกันชีวิตต่อกับบริษัทต่างประเทศประมาณปีละ 7,000 ล้านบาท จึงมีโอกาสเติบโตได้อีก” นายสุทธิ กล่าว
นายวรุตม์ ศิวะศริยานนท์ นักวิเคราะห์บริษัทหลักทรัพย์ (บล.) ธนชาต คาดว่า ปี 2558 บริษัท ไทยรีประกันชีวิต (THREL) จะมีเบี้ยประกันภัยรับ 1,903 ล้านบาท เพิ่มขึ้น 18.49% จากปี 2557 ที่คาดว่าจะมีเบี้ยรับ 1,606 ล้านบาท และคาดว่าจะมีกำไรสุทธิ 443 ล้านบาท
สำหรับปี 2559 คาดว่าจะมีเบี้ยรับรวม 2,227 ล้านบาท โดยได้รับประโยชน์จากการเป็นบริษัทประกันชีวิตต่อแห่งเดียวของประเทศไทย และบริษัทประกันชีวิตที่ประกันต่อกับ THREL จะถูกกำหนดค่าความเสี่ยงด้านเครดิตจากการรับประกันภัยต่อที่ระดับต่ำสุดเพียง 1.6% เท่านั้น เมื่อเทียบกับ 2.8% กับการประกันต่อกับบริษัทรับประกันต่อของต่างชาติ
นอกจากนี้ ผู้ถือหุ้นใหญ่ของ THREL คือ บริษัท ไทยรับประกันภัยต่อ หรือ THRE ซึ่งประกันชีวิตในประเทศไทยหลายแห่งเป็นเจ้าของ ดังนั้นโอกาสที่บริษัทประกันชีวิตอื่นๆ จะมาสนใจประกันต่อกับ THREL จะมากกว่าด้วย
ขณะที่การประกันชีวิตประเภทร่วมกันพัฒนาสร้างโอกาสในการขยายตัวได้มากกว่าการประกันชีวิตประเภทดั้งเดิม โดยจะเข้าไปมีส่วนร่วมในทุกๆ กิจกรรมเพื่อเสริมสร้างความสัมพันธ์กับลูกค้า